SKRIFTLIG FORESPØRGSEL E-2174/01

af Markus Ferber (PPE-DE) til Kommissionen

(19. juli 2001)

Om: Finansiel støtte til palæstinenserne

EU yder finansiel støtte til palæstinenserne.

Fra hvilke budgetkonti stammer pengene? Hvor store beløb har der været tale om i de seneste år, og hvor mange penge er der opført for indeværende og næste år? Hvilke projekter er blevet finansieret på grundlag heraf? Hvem udvælger projekterne og ud fra hvilke kriterier?

Svar afgivet på Kommissionens vegne af Christopher Patten

(10. september 2001)

Det finansielle og tekniske samarbejde, som EU yder den palæstinensiske myndighed, vedrører navnlig følgende tre budgetposter:

- B7-410: MEDA (Ledsageforanstaltninger i forbindelse med de økonomiske og sociale reformer i Middelhavsområdet). Det er den vigtigste budgetpost inden for rammerne af Euro-Middelhavspartnerskabet.

- B7-420: Fællesskabsforanstaltninger i forbindelse med fredsaftalen mellem Israel og Den Palæstinensiske Befrielsesfront (PLO). Dette særlige finansieringsinstrument blev oprettet som følge af principerklæringen i 1993 (program for støtte til fredsprocessen i Mellemøsten).

- B7-421: Bistand til UNRWA (De Forenede Nationers Hjælpeorganisation for Palæstina-flygtninge i Mellemøsten). EU har siden 1971 ydet bidrag til UNRWA's budget.

En oversigt over EU's budgetstøtte til den palæstinensiske myndighed i 1999 og 2000, opdelt på budgetposter, er sendt direkte til det ærede medlem og Europa-Parlamentets generalsekretariat.

Der er ikke planlagt forpligtelser i 2001 på MEDA-budgetposten: der træffes beslutning om foranstaltninger i Palæstina i forhold til udviklingen i den politiske situation lokalt. Kommissionen (EuropeAid) har for 2001 afsat et samlet beløb på 48 050 000 EUR i forpligtelsesbevillinger under budgetposten fredsaftaler og 42 250 000 EUR til forpligtelsesbevillinger under budgetposten Bistand til UNRWA.

Nærmere oplysninger om projekter, der er genstand for EU-finansiering via MEDA-budgetposten i 1999 og 2000, er ligeledes sendt direkte til det ærede medlem og Europa-Parlamentets generalsekretariat.

Der indgås forpligtelser i henhold til budgetposten Bistand til UNRWA på grundlag af årlige bidrag, som indbetales direkte til UNRWA's budget.

De vigtigste målsætninger, retningslinjer og EU-prioriterede indsatssektorer til fordel for partnerne i Middelhavsområdet er hidtil blevet fastlagt i vejledende programmer og strategidokumenter, som dækker en periode på tre år. Den nye MEDA-forordning, Rådets forordning (EF) nr. 2698/2000 af 27. november 2000 om ændring af forordning (EF) nr. 1488/96 om finansielle og tekniske ledsageforanstaltninger (MEDA) i forbindelse med reformen af de økonomiske og sociale strukturer inden for rammerne af Euro-Middelhavspartnerskabet(1) indeholder også bestemmelser om langsigtede strategidokumenter for perioden 2000-2006.

I det vejledende program for Vestbredden/Gazastriben for perioden 2000-2002, som Kommissionen godkendte i december 2000, er der taget hensyn til prioriteringerne i den palæstinensiske udviklingsplan og de to vigtigste indsatssektorer for samarbejdet, nemlig støtte til økonomisk overgang og udvikling i to afsnit (støtte til reformprocessen og oprettelse af den nødvendige institutionelle kapacitet og udvikling af privatsektoren) og samfundsøkonomisk og miljømæssig ligevægt. De projekter, der finansieres af EU, skal indgå i nævnte sektorer og/eller samarbejdsafsnit.

(1) EFT L 311 af 12.12.2000.